Papa Franjo proglasit će blaženog kardinala Alojzija Stepinca uskoro svecem Katoličke crkve. Potvrdio je to predvodeći misu danas, na Stepinčevo, prefekt Kongregacije za kauze svetih kardinal Angelo Amato, koji je u prepunoj rimskoj crkvi sv. Jeronima rekao kako je liječnika komisija potvrdila neobjašnjivo ozdravljenje osobe na zagovor bl. kardinala Stepinca. Kardinal Amato je, kako je rekao, o odluci liječničke komisije obavijestio papu Franju, koji je izrazio veliko zadovoljstvo tom činjenicom i rekao kako je još u Argentini slušao o hrvatskom mučeniku. Kardinalska komisija sada treba potvrditi nadnaravnost ozdravljenja, a nakon toga to će učiniti i Kongregacija za kauzu svetaca te predložiti papi Franji uzdizanje kardinala Stepinca na čast oltara kao novoga sveca Katoličke crkve. Nakon toga papa Franjo i službeno će objaviti datum kanonizacije kardinala Stepinca. Kardinal Amato rekao je kako je kardinal Stepinac primjer svim kršćanima, pravi mučenik i svetac.

Prevodeći misu na Stepinčevo u Zagrebačkoj katedrali, nadbiskup zagrebački kardinal Josip Bozanić rekao je kako su zemni ostaci kardinala Stepinca u katedrali magnet koji privlači i okuplja hrvatske vjernike te da se cijele godine hodočasti na njegov grob, preporučuje molitvama za sebe, obitelj, Crkvu i narod. ­

- Bog ga je pozvao, a on se odazvao biti kompasom hrvatskog naroda i postao simbolom hrvatskog katoličkog identiteta – rekao je kardinal Bozanić, posebno naglasivši kako narod zna kako se slavi i brani život, kako se prihvaća smrt te čuva cijeni obitelj i njeguje rodbinske veze te pomaže siromašnim i potrebnima.

-­ Hrvatskom je identitetu suprotan importiran umjetni identitet koji se uporno promiče, kao znanstven, a skrojen je po mjeri privatnih sektora. No duša hrvatskog naroda progovara kako nije potrebno slušati one koji nastoje zamijeniti stvarnost idejom – rekao je kardinal Bozanić, koji je rekao kako je najbolji način za gospodariti narodom njegova dezorijentacija, podjele i sukobi te zavodljive vijesti kako se ne bi usredotočili na životna pitanja, gdje je nezaposlenost na prvome mjestu.

-­ Miješa se stvarnost s prividom i dobro serviranim porukama u službi ciljane propagande, nude se iluzije i ubija nadu. Hvala Bogu, naš narod poznaje praksu tihog hoda u svakidašnjici, to je naučio u teškim vremenima i zna trenutke kad treba progovoriti i zauzimati se za opće dobro. Važno je da se ne bojimo, da se usudimo graditi jedinstvo – poručio je kardinal Bozanić iz Zagrebačke katedrale.

>> Papa Franjo proglasit će Alojzija Stepinca svetim do kraja godine